Sant Cristòfol de Premià

L'església de Sant Cristòfol de Premià és una església parroquial de Premià de Mar (Maresme). La rectoria de la parròquia de Sant Cristòfol és un edifici eclèctic del segle xix. Ambdues estan protegides com a béns culturals d'interès local. Església És de planta de creu llatina, amb una nau central, dues de laterals separades per arcs de mig punt sobre pilars i una de transversal que no sobrepassa l'amplada de les anteriors. Està coberta per volta de canó amb llunetes, el creuer està cobert per una volta esfèrica aixecada sobre petxines, amb una torre llanterna central. A l'exterior hi ha un campanar de torre octogonal, reformat per Lluís Bonet i Garí, a inicis del segle xx, on s'afegí un petit minaret sobre l'antic campanar. D'aquesta manera sembla seguir un estil més proper a la d'algunes esglésies de Castelló, d'influència mossàrab. La façana barroca amb un tester que combina les línies concavoconvexes amb una portada de granit. Aquesta portada arquitravada es pot dir que és un relleu treballat sobre la llinda i els brancals que presenta nombrosos relleus amb motius ornamentals. De l'interior sobresurt el baldaquí de l'altar major, amb columnes barroques de tipus salomònic. Rectoria És un edifici situat al carrer del mateix nom, no gaire allunyat de l'església de Sant Cristòfol. Molt ben conservada, és d'estil popular però amb certs elements decoratius de la façana (arcuacions llombardes, arcs i mènsules a les finestres) més d'estil eclèctic que historicista. La utilització d'elements d'estil medieval en façanes és molt propi encara a principis del segle XX d'edificis de vinculació eclesiàstica. Història L'església fou iniciada i beneïda el 1820. Fou parròquia independent de Premià de Dalt l'any 1841. Fou molt malmesa el 1936 i reconstruïda el 1940 a partir dels plànols d'Artur Puig i Riera seguint les línies de la primera. L'altar major, de tipus barroc, és obra de Lluís Bonet Garí, i en realitat només aprofita unes columnes salomòniques provinents d'una església de Navarra. La torre del campanar és del mateix autor. Els rectors que han dirigit la parròquia des de la seva creació han estat: Mn. Jaume Maratona, ecònom, juliol 1841-1844 Mn. Felip Masip, ecònom, 1844-1849 Mn. Isidre Prims, 1r rector, 1849-1853 Mn. Manuel Seda Riera, maig 1854 - març 1895 Mn. Julià Casanovas Vilà, agost 1895 - novembre 1895 Mn. Francesc Barnis Bros, novembre 1895-1897 Mn. Josep Pla Badia, 1897-1900 Mn. Jaume Terrats Tustó, abril 1900 - juliol 1904 Mn. Josep Puig Moliné, desembre 1904-1916 Mn. Salvador Barané Ribera, ecònom, 1916 - maig 1917 Mn. Joan B. Martí Casas, maig 1917 - abril 1923 Mn. Miquel Nicolau Faure, ecònom, maig 1923 - gener 1924 Mn. Josep Paradeda Sala, febrer 1924 - juliol 1936 i març 1939 - gener 1948 Mn. Manel Torrents Comas, febrer 1948 - desembre 1968 Mn. Josep M. Mas Franch, març 1969 - agost 1971. Fill de Premià Mn. Felip Casañas i Guri, setembre 1971 - gener 1981 Mn. Julià Maristany del Rayo, febrer 1981 - desembre 1990 Mn. Jaume Castellví Masjuan, gener 1991 - setembre 2004 Mn. Joan Miranda Pérez, setembre 2004 - setembre 2011 Mn. Bernat Gimeno Capin, setembre 2011 - setembre 2018 Mn. Pau Roger Codinahc, administrador, setembre 2018. Referències Enllaços externs «Església de Sant Cristòfol». Mapa de patrimoni cultural. Diputació de Barcelona. «Rectoria». Mapa de patrimoni cultural. Diputació de Barcelona.